In nomine sanctae et individuae Trinitatis. Sit manifestum omnibus Christianis quod ego Hugo de Vallibus et conjux mea nomine Maria suscipientes habitum religionis sub regimine domni Hugonis abbatis Cluniensis, ego quidem apud Paredum, uxor vero mea apud Marciniacum, dedimus et obtulimus perpetuo jamdicto Marciniacensi loco ubi morantur ancillae Dei, in parrochia de Oreor mansum de Chassaniis qui reddit jure debito porcum sex solidorum, sex sextarios vini, quatuor panes grandes atque censuales, quatuor bichet avenae, quatuor denarios publicae monetae, sed et super accipere si voluerint monachi. Jugera quoque debet idem mansus et vehiculum carri. Obtulimus et dedimus ad integrum hunc mansum cum accidentibus, pratis, sylvis, aquis, vineis et redditibus absque ulla calumnia. Dedimus etiam saepedicto Marciniacensi coenobio quindecim solidos apud Spineciacum in parrochia de Jangiaco. Si quid autem contraire tentaverit huic nostrae oblationi, sciat se iram Dei incurrere nisi satisfecerit pro peccato tali. Testes hujus doni domnus Hugo abbas, domnus Rainardus prior claustri sanctimonialum Marciniaci, Gaufredus sacrista, Lambertus camerarius domni abbatis Hugonis, Bernardus de Monte, Agano fratris hujus doni datoris, Ademarus Morel frater Mariae hujus doni datricis, Gaufredus Morel frater horum, Hugo de Porta, Bernardus, Raculfus Bardet de Marciniaco et alii plures.